བོད་ཀྱི་མིང་མཛོད་ལ་སྔ་བ་ནི་བྱེ་བྲག་རྟོགས་བྱེད་སྤྱི་ལོའི་དུས་རབས་བརྒྱད་པ་ཙམ་ན་ལྟ་བུ་ཡིན།དེ་ཡང་བོད་ཡིག་གི་མིང་མཛོད་འཕེལ་རིམ་ཁྲོད་མིང་མཛོད་རིགས་ཀྱི་མིང་ལ་དག་ཡིག་གམ་ཚིག་གཏེར་རམ་ཚིག་མཛོད་ཅེས་པ་སོགས་ཀྱི་བརྡ་ཆད་མང་པོ་བཀོལ་མྱོང་།དཔེར་ན་ས་པཎ་གྱི་མངོན་བརྗོད་ཀྱི་མིང་ཤས་ཆེ་བའི་མིང་མཛོད་དེར་ཚིག་གཏེར་ཞེས་པའི་མཚན་བྱང་སྦྱར་བས་མིང་དང་ཚིག་ཅེས་པ་དོན་གཅིག་པ་ལྟར་དུ་བྱས་པ་དང་།དག་ཡིག་གསར་བསྒྲིགས་ཞེས་པའི་མིང་མཛོད་དེ་ཡིན་རྒྱུ་ནི་དག་ཡིག་དང་མིང་མཛོད་འདྲེ་མའམ་མིང་མཛོད་ཀྱི་ངོ་བོ་ཤས་ཆེ་བ་ཡིན་ཡང་དག་ཡིག་ཅེས་པའི་མཚན་བྱང་ཅན་དུ་བྱས་པ་དང་།བོད་རྒྱ་ཚིག་མཛོད་ཆེན་མོ་ཞེས་པ་ཡིན་རྒྱུ་མིང་གི་སྡེ་ཚན་གཙོ་བསྡུ་བྱས་པའི་མིང་མཛོད་ཡིན་ཀྱང་དེར་ཚིག་མཛོད་ཅེས་པའི་མིང་བརྡ་བཞག་པ་ལྟ་བུ་སོགས་ཡིན།དེ་ལྟ་ན་ཡང་འདིར་དེང་རབས་མིང་མཛོད་རིག་པའི་གཞུང་ལུགས་དང་བོད་ཡིག་གི་ལམ་ནས་བརྡ་ཆད་ལ་འཁྲུལ་གཞི་མི་འབྱུང་ཞིང་མིང་དོན་འབྱོར་པོ་ཡོང་རྒྱུར་དམིགས་ཏེ་མིང་གི་རང་བཞིན་དུ་ཤས་ཆེ་བའི་ཐ་སྙད་མཛོད་ཀྱི་མིང་ལ་དག་ཡིག་གམ་ཚིག་སྟེར་རམ་ཚིག་མཛོད་ཅེས་སོགས་ཀྱི་བརྡ་ཆད་མ་བཞག་པར་མིང་མཛོད་ཅེས་པ་འཐད་པར་འཇོག་པ་ཡིན།དེང་རབས་མིང་མཛོད་རིག་པ་དང་སྐད་རིགས་གཞན་པ་དག་གིས་ཀྱང་མཛོད་ཅེས་པའི་གདགས་གཞི་མིང་གི་ཐོག་ཏུ་བཞག་པ་ལས་ཡི་གེའམ་ཚིག་ལྟ་བུའི་ཐོག་ཏུ་མ་བཞག་པས་དང་།གཞན་ཡང་ཐ་སྙད་མཛོད་ནང་གི་ཐ་སྙད་མང་ཆེ་བའི་ཐད་ཀའི་འགྲུབ་རྒྱུ་གཙོ་བོ་མིང་གི་ཚན་པར་ཆགས་བསྡད་ཡོད་པས་ཐ་སྙད་ཀྱི་མཛོད་ཀྱི་རིགས་སྤྱིའི་མིང་ལའང་མིང་མཛོད་ཅེས་བཞག་ན་མི་འགྲིག་པ་ཆེར་མེད་དོ།།དེ་ལྟ་བུའི་མིང་མཛོད་ཀྱི་ནང་དོན་དངོས་གཞི་འགྲུབ་བྱེད་ཀྱི་བརྡ་འབྲུ་ལ་ཡི་གེ་དང་མིང་དང་།ཕྲད་དང་།མིང་ཚོམ།ཚིག་དུམ།ཚིག་འབྲུ།ཚིག་ཚོགས།བརྗོད་པ་སོགས་སྡེ་ཚན་སྣ་ཚོགས་ཡོད་ཀྱང་།ནམ་རྒྱུན་དུ་བེད་སྤྱོད་ཐོང་ཤོས་དང་བཀོལ་སྤྱོད་གྲངས་མང་ཤོས་ཀྱི་མིང་མཛོད་ནི་མིང་དང་མིང་ཚོམ་གྱི་བརྡ་འབྲུ་ཅན་གྱི་མིང་མཛོད་རིགས་ཡིན་དུས།མིང་མཛོད་ལ་ཡང་སྒྲ་དོག་འཇུག་གི་མིང་མཛོད་དང་སྒྲ་ཡངས་འཇུག་གི་མིང་མཛོད་ལྟ་བུའི་དབྱེ་བ་འགོད་རུང་བ་ཡིན།དེ་ཡང་བརྡ་འབྲུའི་ཐད་ནས་མིང་ངམ་མིང་ཚོམ་སོགས་ཐ་སྙད་ཐིང་གྲས་ཀྱི་རིགས་ཅན་ཡིན་པ་གང་ཞིག་ལ།ནང་དོན་གྱི་ཐད་ནས་བརྡ་དག་དང་ཆེད་ཚན་རིག་གནས་ཡིན་པ་དག་ནི་སྒྲ་དོག་འཇུག་གི་མིང་མཛོད་ཀྱི་མཚན་གཞི་ཡིན་པ་ལྟ་བུ་ཡིན།བརྡ་འབྲུའི་རྣམ་པ་ཚིག་དང་།ཚིག་ཚོགས་དང་།བརྗོད་པ་དང་།ས་བཅད་དང་།ལེའུ་སོགས་ཀྱི་ལས་ཅན་དུ་སོང་ཡང་།ནང་དོན་གྱི་ཐད་ནས།མིང་གི་གདགས་གཞིའམ་དོན་གྱི་ངོ་བོ་ཙམ་གྱི་ཚད་དུ་མ་ཡིན་པར།དོན་གྱི་རྣམ་པའི་གནས་སྐབས་དང་གནས་ལུགས་སྣ་ཚོགས་ཀྱི་བསྟན་བྱ་ཅན་དང་།བརྩམས་ཆོས་ལྟ་བུ་དང་།ཐ་ན་གཞུང་ལུགས་ཤིག་གི་རྣམ་གཞག་ཡིན་པ་སོགས་ཀྱི་བརྗོད་དོན་ཕོན་ཆེ་བའི་རིགས་ཅན་དུ་ངེས་པའི་ཐ་སྙད་ཀྱི་མཛོད་དེ་རིགས་ནི་སྒྲ་ཡང་འཇུག་གི་མིང་མཛོད་ཀྱི་མཚན་གཞི་ཡིན་ནོ།།